O‘zbekiston Respublikasi sportchilarining Afina shahri (Gretsiya)da o‘tkaziladigan 2004-yilgi XXVIII yozgi Olimpiada o‘yinlarida munosib ishtirok etishini ta’minlash to‘g‘risida

O‘zbekiston sportchilarining Afina shahri (Gretsiya)da bo‘lib o‘tadigan XXVIII yozgi Olimpiada o‘yinlariga sifatli tayyorgarlik ko‘rishini ta’minlash, ularning ushbu nufuzli musobaqalarda faol ishtirok etishini hamda yuqori natijalarga erishishini rag‘batlantirish, ularning mamlakatimizning xalqaro obro‘sini oshirishdagi cheksiz vatanparvarligi misolida yosh avlodni o‘z Vatani uchun g‘urur-iftixor ruhida tarbiyalash maqsadida Vazirlar Mahkamasi qaror qiladi:
 1. O‘zbekiston Respublikasi Davlat sport qo‘mitasi O‘zbekiston Milliy olimpiya qo‘mitasi bilan birgalikda:
 Olimpiya o‘yinlarida ishtirok etish huquqini beradigan xalqaro tanlov musobaqalarida litsenziyani qo‘lga kiritgan sportchilardan mamlakat terma jamoasini shakllantirsin;
 mamlakat terma jamoasining o‘quv-mashg‘ulot yig‘inlarining yakunlovchi bosqichida Olimpiada o‘yinlariga puxta tayyorgarlik ko‘rishini va xalqaro litsenzion musobaqalarda muvaffaqiyatli ishtirok etishini tashkil qilsin;
 mamlakat terma jamoasi sportchilarini zarur miqdorda sport anjomlari, inventarlari hamda sport kiyimlari bilan ta’minlasin.
 2. O‘zbekiston Respublikasi sport delegatsiyasining tarkibi va uning xarajatlar smetasi 1 va 2-ilovalarga* muvofiq tasdiqlansin.
 O‘zbekiston Respublikasi Davlat sport qo‘mitasiga xarajatlarning tasdiqlangan smetasiga haqiqiy xarajatlardan kelib chiqqan holda o‘zgartirishlar kiritish huquqi berilsin.
 3. XXVIII yozgi Olimpiada o‘yinlari sovrindorlari bo‘lgan O‘zbekiston sportchilarini rag‘batlantirish, ularning Vatanimiz sporti sharafiga munosib hissa qo‘shganligini e’tirof etish maqsadida Davlat sport qo‘mitasining 2004-yil uchun kalendar rejasida nazarda tutilgan mablag‘lar hisobidan quyidagi miqdorlarda bir martalik mukofotlar belgilansin:
 oltin medal uchun — 100 000 AQSh dollari;
 kumush medal uchun — 50 000 AQSh dollari;
 bronza medal uchun — 25 000 AQSh dollari.
 O‘zbekiston Respublikasi Moliya vazirligi Davlat sport qo‘mitasi va O‘zbekiston Respublikasi Tashqi iqtisodiy faoliyat milliy banki bilan birgalikda belgilangan mukofotlarni berish tartibini bir hafta muddatda ishlab chiqsin va Vazirlar Mahkamasiga kiritsin.
 4. O‘zbekiston Respublikasi Sog‘liqni saqlash vazirligi:
 O‘zbekiston Respublikasi Davlat sport qo‘mitasi buyurtmanomalariga binoan mamlakat terma jamoasini zarur dori-darmonlar, farmakologiya preparatlari va biologik faol tiklanish vositalari bilan ta’minlasin;
 mamlakat terma jamoasiga nomzodlar uchun davolash-profilaktika tadbirlarini tashkil etishga yordam bersin.
 5. Davlat sport qo‘mitasi va Milliy olimpiya qo‘mitasi O‘zbekiston sport delegatsiyasining XXVIII yozgi Olimpiada o‘yinlariga tayyorgarlik ko‘rishini ta’minlash uchun 3-ilovaga* muvofiq respublikaga maqsadli ravishda olib kelinadigan maxsus sport anjomlari va inventarlar, sport kiyimlari uchun bojxona to‘lovlaridan (bojxonada rasmiylashtirish yig‘imlaridan tashqari) ozod qilinsin.
 6. O‘zbekiston Respublikasi Ichki ishlar vazirligi, Tashqi ishlar vazirligi xalqaro musobaqalar ishtirokchilari — O‘zbekiston sport delegatsiyasi a’zolari uchun xorijga chiqish hujjatlarining o‘z vaqtida rasmiylashtirilishini ta’minlasinlar.
 7. “O‘zbekiston havo yo‘llari” milliy aviakompaniyasi:
 O‘zbekiston sport delegatsiyasining Toshkent — Afina — Toshkent yo‘nalishi bo‘yicha imtiyozli shartlarda uchishini;
 O‘zbekiston sport delegatsiyasining VIP zali orqali bepul o‘tishini ta’minlasin.
 8. “Sovplastital” qo‘shma korxonasi, “Oniks” ishlab chiqarish birlashmasi va “Fonon” aksiyadorlik jamiyatiga xalqaro musobaqalarga borayotgan respublika sport delegatsiyasi uchun Davlat sport qo‘mitasi hamda O‘zbekiston Milliy olimpiya qo‘mitasi eskizlari bo‘yicha esdalik buyumlarini imtiyozli shartlarda tayyorlab berish tavsiya etilsin.
 9. O‘zbekiston matbuot va axborot agentligi, Milliy axborot agentligi, “O‘zteleradio” kompaniyasi, O‘zbekiston Respublikasi Davlat sport qo‘mitasi XXVIII yozgi Olimpiada o‘yinlariga tayyorgarlikning borishi va O‘zbekiston terma jamoasining xalqaro musobaqalardagi ishtiroki ommaviy axborot vositalarida keng yoritilishini ta’minlasinlar.
 10. Mazkur qarorning bajarilishini nazorat qilish O‘zbekiston Respublikasi Bosh vazirining o‘rinbosari A.A. Azizxo‘jayev zimmasiga yuklansin.